На основу члана 46. Закона о планирању и изградњи („Службени гласник РС“, бр. 72/09, 81/09- испр., 64/2010 – одлука УС, 24/2011, 121/2012, 42/2013- одлука УС, 50/2013- одлука УС, 98/2013- одлука УС, 132/2014, 145/2014, 83/2018, 31/2019, 37/2019, 9/2020 и 52/2021) – у даљем тексту: Закон), Скупштина општине Чајетина на седници одржаној 09. марта 2023.године , донела је

**ОДЛУКУ О ИЗРАДИ ИЗМЕНА И ДОПУНА ПЛАНА ДЕТАЉНЕ РЕГУЛАЦИЈЕ ЗА ПОДРУЧЈЕ СКИ ЦЕНТРА ТОРНИК**

**Члан 1.**

**Назив плана**

Доношењем ове Одлуке приступа се изради измена и допуна Плана детаљне регулације за подручје ски центра "Торник" („Службени лист Општине Чајетина“, бр. 5/2017 и 13/2022) у даљем тексту: измене и допуне Плана детаљне регулације.

**Члан 2.**

**Оквирна граница измена и допуна Плана детаљне регулације**

Задржана се постојећа граница дефинисана изменама и допунана Плана детаљне регулације за подручје ски центра "Торник" („Службени лист Општине Чајетина“, бр. 5/2017 и 13/2022).

Саставни део ове одлуке је графички приказ са границом обухвата измена и допуна Плана детаљне регулације.

**Члан 3.**

**Услови и смернице планских докумената вишег реда и ширег подручја и списак потребних подлога за план**

Плански основ за израду измена и допуна Плана детаљне регулације је:

* План генералне регулације насељеног места Чајетина (седиште општине) са насељеним местом Златибор - друга фаза („Службени лист Општине Чајетина“, бр. 12/2013 и 7/2019)
* Просторни план Општине Чајетина („Службени лист Општине Чајетина“ број 10/2010)
* Просторном плану подручја посебне намене Парка природе „Златибор” ("Службени гласник РС", број 2 од 15. јануара 2020)

За потребе измена и допуна дела Плана детаљне регулације, користиће се дигитална катастарска подлога добијена од Републичког геодетског завода - Служба за катастар непокретности Чајетина, и катастарско топографски снимак.

**Члан 4.**

**Начела планирања, коришћења, уређења и заштите простора из важеће планске документације**

С обзиром да је предмет обраде у Плану детаљне регулације простор који је једним делом прилагођен потребама ски центра, даљи развој подразумева првенствено функционалне организације како би се задовољиле потребе потребе корисника

**Члан 5.**

**Визија и циљ израде измена и допуна плана**

Циљ израде измена и допуна Плана јесте редефинисање општих и посебних правила уређења и грађења, отклањање уочених техничких грешака, проширење смештајних капацитета, увођење нових ски стаза, измена саобраћајног решења и слично.

**Члан 6.**

**Концептуални оквир планирања, са предлогом основних намена простора и коришћења земљишта**

Изменама и допунама дела Плана детаљне регулације додатно ће се разрадити простор који је већ дефинисан Планом детаљне регулације за подручје ски центра „Торник“ („Службени лист Општине Чајетина“, бр. 5/2017) и Планом генералне регулације насељеног места Чајетина (седиште општине) са насељеним местом Златибор – друга фаза („Службени лист Општине Чајетина“, бр. 12/2013 и 7/2019).

**Члан 7.**

**Начин финансирања израде измена и допуна планског документа, назив носиоца израде и рок за израду**

Средства за израду измена и допуна Плана детаљне регулације обезбедиће ЈП "Скијалишта Србије".

Носилац израде плана је Општинска управа Чајетина.

Рок за израду измена и допуна Плана детаљне регулације је 12 месеци од дана доношења Одлуке о изменама и допунама Плана детаљне регулације за подручје ски центра "Торник".

**Члан 8.**

**Место и начин обављања јавног увида**

Носилац израде измена и допуна Плана након доношења ове Одлуке организује рани јавни увид у складу са чланом 45а. Закона о планирању и изградњи, који се оглашава у средствима јавног информисања и у електронском облику на интернет страници општине Чајетина и на интернет страници Општине Чајетина и траје 15 дана. Рани јавни увид почиње даном оглашавања.

Након обављене стручне контроле Нацрта плана од стране Комисије за планове, у складу са чланом 49.Закона о планирању и изградњи, План се упућује на јавни увид у трајању од 30 дана, који се оглашава у дневном и локалном листу.

Подаци о месту, начину и времену излагања нацрта Плана на јавни увид огласиће се у дневном и локалном листу.

О излагању Плана на јавни увид стара се носилац израде.

**Члан 9.**

**Остали елементи**

За потребе израде измена и допуна дела Плана детаљне регулације, не приступа се изради Стратешке процене утицаја на животну средину, на основу претходно обављеног поступка о одлучивању, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

Измене и допуне Плана детаљне регулације израдиће се у четири (4) истоветих примерка у штампаном (аналогном) и два (2) истоветна примерка у дигиталном облику.

**Члан 10.**

Ова одлука ступа на снагу осмог дана од дана објављивања у ''Службеном листу општине Чајетина'' .

**СКУПШТИНА ОПШТИНЕ ЧАЈТЕИНА**

**Број: 02-26/2023- 01 од 09. марта 2023.године**

**ПРЕДСЕДНИК**

**СКУПШТИНЕ ОПШТИНЕ,**

*Арсен Ђурић*